สอบเข้มอินไซด์ฯ
ตลาดหลักทรัพย์จับตาอินไซด์ฯ มากสุด ในภาวะบริษัทจดทะเบียนฮิตควบรวมและเพิ่มทุน
10 ส.ค. 2554

ตลาดหลักทรัพย์จับตาอินไซด์ฯ มากสุด ในภาวะบริษัทจดทะเบียนฮิตควบรวมและเพิ่มทุน
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า ขณะนี้การทำงานด้านตรวจสอบของตลาดหลักทรัพย์จะระมัดระวังไม่ให้เกิดการใช้ข้อมูลภายในมาหาประโยชน์ในการซื้อขายหุ้น (อินไซเดอร์เทรดดิง) มากที่สุด 
ปัจจุบันนี้พบว่าบริษัทจดทะเบียน (บจ.) มีการเปลี่ยนแปลงข้อมูลข่าวสารสำคัญ ทั้งการควบรวมกิจการ (เทกโอเวอร์) การเพิ่มทุน เป็นต้น ซึ่งอาจสร้างโอกาสให้เกิดการใช้ข้อมูลภายในได้ 




ผู้บริหารบริษัทจดทะเบียน กล่าวว่า ตลาดหลักทรัพย์เข้มงวดกับการให้สัมภาษณ์เรื่องแนวโน้มผลประกอบการมาก โดยเฉพาะช่วงระยะเวลาที่ใกล้จะปิดงบการเงินรายไตรมาส เพราะเกรงว่าข่าวหรือข้อมูลที่ออกมาจะมีผลต่อความเคลื่อนไหวของราคาหุ้น 
ในช่วงไตรมาสแรกปีนี้ มี บจ.ถูกควบรวมกิจการไม่น้อยกว่า 6 บริษัท เช่น บริษัท ไทยพาณิชย์นิวยอร์คไลฟ์ประกันชีวิต (SCNYL) บริษัท โรงพิมพ์ตะวันออก (EPCO) บริษัท ธนมิตร แฟคตอริ่ง (DM) บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) บริษัท สตีล อินเตอร์เทค (STEEL) บริษัท จีสตีล (GSTEEL) 
ทั้งนี้ ยังไม่รวมการเทกโอเวอร์ของบริษัทที่อยู่ระหว่างการฟื้นฟูกิจการ บริษัทที่อยู่ระหว่างการเจรจา อาทิ บริษัทหลักทรัพย์บีฟิท (BSEC) รวมถึงการซื้อขายหุ้นล็อตใหญ่และแลกหุ้นล็อตใหญ่ในธุรกิจโรงพยาบาลหลายแห่ง 
นายศักรินทร์ ยังกล่าวอีกว่า ในช่วงไตรมาสแรกที่ผ่านมา จะเห็นว่าทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีการลงโทษผู้กระทำผิดในตลาดทุนทั้งการกล่าวโทษ เปรียบเทียบปรับจำนวนมาก น่าจะเกิดจากการทำงานร่วมกันอย่างใกล้ชิดระหว่างสี่ฝ่าย ทั้ง ก.ล.ต. กรมสอบสวนคดีพิเศษ (ดีเอสไอ) อัยการ และศาล 
“ทางตลาดหลักทรัพย์อยู่ต้นทางได้มีการส่งเรื่องต่อให้สำนักงาน ก.ล.ต.ตรวจสอบทุกปี แต่จะเห็นว่าช่วงนี้มีการลงโทษจำนวนมาก ไม่ได้มีนัยสำคัญอะไร เพราะแต่ละเรื่องระยะเวลาในการเกิดเหตุการณ์ก็ต่างกัน เพียงแต่เป็นจังหวะที่มีการตัดสินพอดี” นายศักรินทร์ กล่าว
นอกจากนี้ ทางสำนักงาน ก.ล.ต. ได้มีการปรับปรุงกระบวนการทำงานให้มีความรวดเร็วมากขึ้น ส่งผลให้เห็นผลเร็วขึ้นเช่นกัน อย่างเช่นการเปรียบเทียบปรับใช้เวลา 2-3 ปี จากเดิมจะกินเวลาเฉลี่ย 4-5 ปี 
ในส่วนของตลาดหลักทรัพย์ได้มีการปรับปรุงการทำงานด้วยเช่นกัน ส่งผลให้ระยะเวลาในการส่งข้อมูลให้กับสำนักงาน ก.ล.ต. ตรวจสอบต่อไปนั้นใช้เวลาเพียง 2-3 เดือน จากเดิมใช้เวลา 5-6 เดือน